text:
MAI – PRIME PAGJINE. EDITORIÂL – La bataie dal Lusinç / La “autonomie” e je restade dome une peraule eletorâl: cumò a coventin i fats! / La pagjine Facebook de Patrie e fâs cinccent in gracie di un click che al ven de Australie / PAGJINE 2 – La ultime mode in Italie e je fevelâ di gjavâ lis provinciis: la elezion di fontanini ise stade un referendum par mantignîlis? / LA INTERVISTE. E cumò viodìn se a saran propit “vonde monadis”: interviste a Federico Simeoni dal Front Furlan, elet conseîr in provincie di Udin / PAGJINE 3 – Se la societât e mûr, no je vite in ogni altri so ambient, nancje culturâl / Resonament / Salvâ il teatri in lenghe
cuntun viaç tal mont de scriture teatrâl tal cjistiel di Ruvigne in sedis apontaments / PAGJINE 4 – CJAMINANT TE STORIE. Ce che nol è sdrumât dal om al conte di nô: i cistielîrs di Codroip / SIMPRI BOGNS. Andrea Zanzotto, Amedeo Giacomini, Mistieròi – Mistirúts, Pordenon 2012 / E DUCJ A VIVERIN… FURLANS E CONTENTS. Cinisuntule / PAGJINE 5 – MUSICHE. I Cjastrons a tornin in “Onde”: gnove edizion de trasmission rivelazion de Radio Libare dai Furlans / Federico Vicario, gnûf president de Filologjiche, al presente lis sôs prioritâts pal post-Pelizzo / La gnove maiorance in Regjon e lis cuistions su la taule economiche / PAGJINE 6 – SLOVENIE. Austeritât cause dal malcontent sociâl / AUSTRIE. I Glaçârs indicadôrs dal cambiament climatic / FRIÛL EUROPE. Chest al è l’an european dai citadins, par rinfuarcî cussience e partecipazion / Par Andreotti il nestri Friûl al jere dome “confin orientâl” / PAGJINE 8 – SIUMS DI STORIE. Zaniboni al fâs centri / “LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


c: text/html

text:
L’an a pene passât al à puartât finalmentri a une convenzion di significât pe valorizazion de lenghe furlane inte ufierte radiotelevisive de Rai. Tant che dal prin di Otubar dal 2020 e fin al mês di Avrîl di chest an, a son stadis aumentadis lis programazions, cun trente oris di trasmissions tv su Rai3 bis, e rinfuarçade la produzion radio che e passe di 90 a 120 oris. Si spere che la convenzion si puedi rinovâ e ampliâ ben plui di ce che si sta fasint. Pal moment, alc al è miôr di nuie, e si spere di podê assisti, in plui che ae trasmission di cartons animâts dopleâts in furlan (dal sigûr utile pe promozion de lenghe ai fruts), ancje a programs di altri gjenar: atualitât, formazion, politiche, culture. Culture soredut, e in chest sens si spere e si invide a considerâ la utilitât che e pues vê la realizazion di trasmissions dedicadis ae musiche, teme centrâl di cheste rubriche.
◆ Musiche di tradizion, folclôr, moderne, contemporanie, spaziant tra ducj i gjenars, par une sorte di storie de musiche furlane a pontadis, cun ospits artiscj di varie estrazion, e documents audio e video di archivi, par presentazion di discs, videos, progjets, dibatits tra apassionâts e esperts, operadôrs culturâi in ambit musicâl, diretôrs artistics di festivai, rassegnis, sagjiscj, musicolics, musiciscj, diretôrs, intune largje viodude di propuestis.
◆ Un mût par dâ concretece aes nestris specialitâts e pandilis par fâlis ben cognossi a ducj i furlans e di là dai nestris confins, in Italie e tal forest. Une ocasion utile ancje par vierzi gnûfs ambits di ricercje e par sburtâ il lavôr di rivalutazion des nestris specialitâts musicâls storichis, come la vilote e il bal la furlane che in tai ultins timps a stan vivint une sorte di rinassite, tra passât e presint, cun riproposizions des formis tradizionâls e propuestis inovativis tal ambit des gnovis musichis e sperimentazions tra gjenars diferents.
◆ O savìn ben che la musiche e ten dentri une varietât di altris dissiplinis, tant che la leterature, la poesie, e tal ambit dal visuâl e fâs part dal cine, dai documentaris, dai videos musicâi, e duncje e tire dentri la imagjin, lis secuencis, la art performative. Come che al diseve Isidoro di Siviglia: «cence la musiche, nissune dissipline e pues considerâsi perfete. Nol esist di fat nuie cence di jê». E alore, se o metìn la musiche tra lis prioritâts de comunicazion radiotelevisive a pro de nestre lenghe e de nestre culture, a confont cun chês altris, sedi minoritariis che maioritariis, alore o rivìn a coinvolzi tantis formis espressivis, e a favorî il dialic metint insiemi lis gjenerazions, cence lassâ fûr nissun, e favorint la trasversalitât. ❚
A.S.
Ce scoltâ e ce viodi intai gnûfs programs RaiAlessio Screm
L’an a pene passât al à puartât finalmentri a une convenzion di significât pe valorizazion de lenghe furlane inte ufierte radiotelevisive de Rai. Tant che dal prin di Otubar dal 2020 e fin al mês di Avrîl di chest an, a son stadis aumentadis lis programazions, cun trente oris di trasmissions tv su Rai3 bis, e rinfuarçade la produzion radio che e passe di 90 a 120 oris. Si spere che la convenzion si puedi rinovâ e ampliâ ben plui di ce che si sta fasint. Pal moment, alc al è miôr di nuie, e si spere di podê assisti, in plui che ae trasmission di cartons animâts dopleâts in furlan (dal sigûr utile pe promozion de lenghe ai fruts), ancje a programs di altri gjenar: atualitât, formazion, politiche, culture. Culture soredut, e in chest sens si spere e si invide a considerâ la utilitât che e pues vê la realizazion di trasmissions dedicadis ae musiche, teme centrâl di cheste rubriche.

robotstxt: allowed

filter: keep


text:
Lino Straulino i à vierzût il libron des maraveis, chel cun dentri lis melodiis de tradizion popolâr furlane, e jê si è butade dentri cui siei grancj voi curiôs. Lis à studiadis, rangjadis e rivisitadis, fin che nus à tornât indaûr creazions dal dut gnovis, vistidis di un univiers sonôr che al sune cun dute la frescjece e la fuarce di une femine zovine. Di Elsa Martin, cjargnele di Tumieç, 29 agns, si sint a fevelâ fin di cuant che e jere “mulete”, come che e dîs jê, cuant che e partecipave ai festivals de cjançon furlane di Dario Zampa. Vuê le cjatìn cul so lavôr di esordi, l’album “vERsO” realizât insieme cul ghitarist Marco Bianchi che al à curât i rangjaments. Un disc intens e plen di ricercje, componût di 13 tocs, sîs de tradizion e sîs origjinâi, plui une cover (la Ninna Nanna di Bruno Lauzi). Un disc dulà che la storie e cjape par man il vuê, intun cjaminâ che al cjale viers il mont furlan di îr, cence restâ ingjambarâts li dentri, come che al dîs il stes titul: «Il tiermin vERsO al à dentri il verp “ero”, un riferiment clâr al passât. Ma tal stes timp al mostre un orientament viers une direzion», e spieghe Elsa che e je ancje finaliste dal Festival de Cjançon furlane che si davuelzarà ai 29 di Setembar al Teatri Giovanni da Udine.
Cemût mai cheste passion pe tradizion?
«La tradizion e fâs part di noaltris tant di plui di chel che o podìn imagjinâ. Mi à simpri plasût sgarfâ tes “robis vecjis”. O crôt che lis origjins a esercitin un grant fassin».
E cuant âstu decidût di puartâlis tes tôs cjançons?
«La prime esperience e je stade une partecipazion a un festival dedicât ae cjançon in marilenghe cun Dario Zampa, o vevi dome 15 agns. Po dopo al è stât un incuintri impuartant cuntun musicolic de scuele di arts tradizionâls di Gjenue che mi sburtât ae ricercje, fasintmi rifleti su cemût che il studi des origjins al puedi rapresentâ un valôr zontât par un musicist. Fin cuant che o ai componude une melodie e Stefano Montello (autôr dai tescj, ndr) mi à dit: «Par cheste al è perfet un test par furlan».
Ce aial di diferent cjantâ par furlan?
«O cjati che la lenghe furlane e vedi une grande ricjece melodiche e ritmiche, che e rint ben dal pont di viste compositîf e musicâl. La mê famee e je cjargnele ma jo mi svicini ae lenghe come une che no je di marilenghe: la mê ricercje e je duncje ancjemò plui concentrade sul sun de lenghe».
No crodistu che al sedi un limit pe tô cariere presentâsi cuntun album cun nûf cjançons par furlan?
«A pene che a sintin a fevelâ di une zovine che e cjante par furlan o sint coments tant che “Oddio!”, pensant subite al folclôr o al localisim. Invezit jo o crôt che esprimisi intune lenghe minoritarie nol sedi par nuie un limit, si esibìn za cumò fûr regjon e tal forest cence problemis. Si à di finîle di circoscrivi une lenghe a un teritori. O crôt che la marilenghe mi compagnarà simpri tal gno percors, cence pôre di cjalâ di altris bandis».
Sono tocs che tu sês plui leade?
«Calda Sera, che al è un toc par talian e al conte di un afiet cetant cjâr: chel par mê none. Po dopo Dentrifûr, che e je la mê prime cjançon scrite a cuatri mans cun Stefano Montello e che e fevele de grande passion pe musiche. I soi leade di panze, come che al fos un primarûl».
www.elsamartin.it ■
Natascia Gargano
MUSICHE. Sgarfant te tradizion............
Lino Straulino i à vierzût il libron des maraveis, chel cun dentri lis melodiis de tradizion popolâr furlane, e jê si è butade dentri cui siei grancj voi curiôs. Lis à studiadis, rangjadis e rivisitadis, fin che nus à tornât indaûr creazions dal dut gnovis, vistidis di un univiers sonôr che al sune cun dute la frescjece e la fuarce di une femine zovine. Di Elsa Martin, cjargnele di Tumieç, 29 agns, si sint a fevelâ fin di cuant che e jere “mulete”, come che e dîs jê, cuant che e partecipave ai festivals de cjançon furlane di Dario Zampa. Vuê le cjatìn cul so lavôr di esordi, l’album “vERsO” realizât insieme cul ghitarist Marco Bianchi che al à curât i rangjaments. Un disc intens e plen di ricercje, componût di 13 tocs, sîs de tradizion e sîs origjinâi, plui une cover (la Ninna Nanna di Bruno Lauzi). Un disc dulà che la storie e cjape par man il vuê, intun cjaminâ che al cjale viers il mont furlan di îr, cence restâ ingjambarâts li dentri, come che al dîs il stes titul: «Il tiermin vERsO al à dentri il verp “ero”, un riferiment clâr al passât. Ma tal stes timp al mostre un orientament viers une direzion», e spieghe Elsa che e je ancje finaliste dal Festival de Cjançon furlane che si davuelzarà ai 29 di Setembar al Teatri Giovanni da Udine.


text:
#02 – Lis mês amiis
Zuan, Marte e Gjonde a son ator par Palme come lôr solit. A vevin fat un zûc di mostrâsi lis fotos di cuant che a jerin piçui.
“Viodêt? Pensait che o eri nassût ancjemò cun il sachetut intor!” al fâs Zuan a lis amiis.
“Pardabon?” i fâs Marte un pôc plui serie.
“Sì ma no savês cuâl che al è stât il gno prin ricuart!”
“E ce che tu vûs, visâti di chê volte?”
“O mi visi parcè che o mi eri insumiât un gno parint che al ere muart, che al mi diseve alc ma o no rivavi a capì!”
A pene che al dîs chest, lis frutis a deventin dutis dôs tant scuris, a lu cjalin mâl come se al ves fat alc di brut. Lui al reste blocât, a nol rive a movisi, chês altris a van vie cence disi nuie.
“Ce che i è vignût, o no mi pâr di ve dit nuie di mâl, parcè che a si la saran cjapade cussì?”
Plui tart i rive un messaç da Gjonde: Viodìnsi cheste sere in tal baluart Donât.
Lui al rispuint: Dacuardi.
“Cussì a mi disaran ce che a lis à fatis rabià”.
Cuant che al rive al incuintri al è scûr e, a fâ lûs, e je dome une lune rosse. Al rive a viodi une sacume che e ven viers di lui, le ricognòs: e je Gjonde. Ma cuant che al fâs par saludâle al reste blocât. Marte a lu ten fer intune maniere che a nol rive a fâ nancje un moviment, come se al fos intune buse. Gjonde intant e ven dongje ma lu cjale cuntune rabie intai voi che a nol varès mai pensât, in man e à un baston che, a la lûs da la lune, al riflet come une lame.
“Benandant bausâr, cumò tu le paiarâs!”
“Ma ce dîstu?!” Ma chê altre a no lu sint e e ven indenant, Zuan al cîr di cjacarâ ancje cun Marte: no i rispuint, e strenç simpri di plui, tant che al si sint scjafoiâ. “Ce che o varai fat par pierdilis? A nol è pussibil, no! O no soi mai rivât a vê da lis amiis come voaltris! No!” E al tire une berlade che al piert i sens. A si svee dongje di lôr e al cjape une pôre di chês.
“Trancuîl, scusinus, o vevin pôre che tu volessis fânus dal mâl …”
“Cemût, lôr a vevin pôre di me?” al pense.
“Tornin a jessi amiis?” i fasin lôr.
“Tornin amiis!” al rispuint lui.
di ***
#1***


text:
Tirôl
Il Tirôl o Tirol (todesc Tirol, talian Tirolo) al è un dai stâts federâts (todesc Bundesländer) tal Jevât de Austrie. Il so teritori al consist inte part austriache de regjon storiche dal Tirôl. La capitâl (todesc Landeshauptstadt) e je Innsbruck (132.000 abitants ce.), altris grandis citâts a son Landeck, Kufstein, Reutte e Schwaz.
Il Tirôl al è praticamentri dividût in dôs parts, clamadis Tirôl setentrionâl e Tirôl orientâl. Il Tirôl setentrionâl al confine a nord cun le Gjermanie (Bavarie), cun il Salisburghês a Jevât, cun le Italie (Provincie di Bolzan, Trentin-Sud Tirôl) e le Svuizare (Cjanton Grisons) tal sud e cun il Vorarlberg a Bonât.
Il Tirôl orientâl al corispuint al distret di Lienz e al confine cule Carintie a Jevât, cule Italie (Provincie di Bolzan, Trentin-Sud Tirôl e Provincie di Belun, Venit) a sud e a Bonât e cun il Salisburghês a nord.
Gjeografie
Il Tirôl al è par grandece il tierç dai stâts federai austriacs, e al è cognossût par lis sôs monts. La so part orientâl e condivît insiemit al stât federâl de Carintie la plui alte mont de Austrie: la Grossglockner (3797 m.)
Storie
Par le storie prime de Prime Vuere Mondiâl, chê de regjon storiche dal Tirôl, viôt la pagjine Tirôl (regjon storiche).
- Cun il Tratât di Saint Germain (1919) il Tirôl (cence la part meridionâl, ven a stai il Sud Tirôl) al devente un dai stâts federâts de Republiche de Austrie.
- Il 12 di Març dal 1938 l'esercit todesc al jentre in Austrie e il Tirôl al ven anetût al Tierç Reich: la part setentrionâl e ven organizade tal distret Tirôl-Vorarlberg, chê orientâl e ven anetude al distret de Carintie.
- 1940 – Cui acuarts tra Mussolini e Hitler i abitants dal Sud Tirôl di lenghe todescje a an di “optâ”: plui di 70.000 personis a emigrin e le metât cirche a si ferme tal Tirôl setentrionâl e ocidentâl.
- 3 di Mai dal 1945 – I americans a rivin a Innsbruck e al ven creât un guvier provisori par il Tirôl.
- Estât 1945 – Il Tirôl setentrionâl al devente part de zone di ocupazion francês; chel orientâl de zone di ocupazion anglês.
- 1947 – Il Tirôl orientâl al ven di gnûf unificât cul setentrionâl.
- 15 di Mai dal 1955 – Il Tratât austriac al ven firmât e le Austrie e torne a jessi libare.
- Daspò la firme dal Tratât il setôr industriâl e chel dal turisim a tachin a svilupâsi e par la fin dai agns '50 a tachin a jessi costruidis impuartantis autostradis.
- 1964 e 1976 – Innsbruck e ospite lis Olimpiadis invernâls.
- Agns '80 – Protestis pai efiets dal trafic e dal turisim sul paesaç e l'ambient.
- Daspò le jentrade de Austrie ta Union Europeane (1995) e le firme dal Tratât di Schengen (1998) il Tirôl al pues colaborâ miôr cun le regjon de altre bande dal Brenar, tant che al si pues ancje fevelâ di Euroregjon Tirôl- Sud Tirôl-Trentin.
Economie
La plui alte concentrazion industriâl a si à inte zone di Innsbruck, e tai distrets di Schwaz, Kufstein e Reutte; talis altris zonis a prevalin impresis mediis o piçulis. Par il distret di Kitzbühel (ma ancje par il Tirôl in gjenerâl) al è une vore impuartant il turisim. Tal Tirôl la agriculture e je in mo un grum impuartante, specialmentri parcè e jude a mantignî in bonis in condizions il paesaç.
Organizazion aministrative
Il Tirôl al è dividût in une citât statutarie (todesc Statutarstadt), che e je Innsbruck (Targhe: I) e 8 distrets (todesc Bezirke):
Situazion politiche
Dal 2008 il governadôr (tod. Landeshauptmann) dal Tirôl al è Günther Platter, dal ÖVP (Österreichische Volkspartei, voltât “Partît popolar austriac”), ma il stât al è ret di une coalizion tra il partît dal governadôr e il SPÖ (Sozialdemokratische Partei Österreichs, il “Partît sociâldemocratic de Austrie).
Dialets
Tal Tirôl a si fevelin soredut dialets dal grup sudbavarês. A vegnin ancje fevelâts dialets che a si svicinin al grup bavarês centrâl; tal Tirol orientâl a puedin sameâ a chei de Pustarie (Sud Tirôl) o de Carintie. In cualchi zone a si fevelin ancje dialets alemans.


text:
Novembar – PRIME PAGJINE – L’EDITORIÂL. La pandemie nus misure la autonomie / (L)INT AUTONOMISTE. La Regjon e declare vuere al furlan / PAGJINE 2 – INT DI CJARGNE. La Cjargne viodude di Mario Gollino / Masse int par un sôl planet / UNE FURLANE A ROME. L’Avrîl pasolinian / UN FURLAN A MILAN. Il laniç dai fruts / PAGJINE 3 – La salût dal Friûl e passe pe sô tierce ricostruzion / Suns Europe 2020, il belanç positîf di un festival speciâl che al ten bot cun cualitât / PAGJINE 4 – FEMINIS FURLANIS FUARTIS. Agheponiche, la inovazion pe agriculture dal avignî. Il mont vert di Stefania Sarnataro | Il profîl di Stefania Sarnataro | I pes a lavorin come operaris / PAGJINE 5 – PATRIARCJIS FÛR DAL ORDENARI. LA STORIE – Il venezian Denêl Dolfin, ultin erêt de Glesie di Aquilee / PATRIARCJIS FÛR DAL ORDENARI. I PROTAGONISCJ – De sô famee potente une dinastie di vescui / PAGJINE 6 – I 100 agns di pre Checo, un profete che al cjalave lontan / Cuant che Glesie e popul no fevelin la stesse lenghe / PAGJINE 7 – Un grant mestri di vite che nus insegnave libertât e responsabilitât / Judâsi di bessôi / Pre Checo Placerean e il Patriarcjât / PAGJINE 8 – FRIÛL EUROPE. I citadins europeans si movin a pro des minorancis / AUSTRIE. 10 di Otubar: a 100 agns dal referendum popolâr in Carinzie / SLOVENIE. La vît plui antighe si cjate a Maribor / PAGJINE 9 – #Luminol: la realtât che a rivelin i media digjitâi / FONDAZIONE FRIULI. Un progjet pe educazion ai gnûfs imprescj di comunicazion | Un jutori concret pe Crôs Rosse di Palme / PAGJINE 10 – MUSICHE. I Concierts di Sant Martin in Cjargne / Inovâi par no dismenteâ che la storie e je mestre di vite / Une musiche folk par pierdisi tes stelis / PAGJINE 11 – LA TIERE E LA GREPIE. Spirt di trape / LIBRIS SIMPRI BOGNS. Francesca Marini Barnaba, Flôrs di tale, Udin, 1994 / Une idee pe promozion dal dialic e de vite in famee / IL STROLIC DI BETE. Novembar, il mês de fumate / PAGJINE 12 – LA CUINTRISTORIE DE OCUPAZION VENEZIANE – CE CHE O VIN PIERDÛT. I trê feuts scjampâts al control de Serenissime / LA CUINTRISTORIE DE OCUPAZION VENEZIANE. CE SUCEDEVIAL IN CHÊ VOLTE TAL MONT? La corone imperiâl di simpri peade al Friûl //
*** I articui a son disponibii fracant sul titul. Buine leture
.


text:
Rafael Cativel al à cjolte Miane di Piso. Lui al saveve lei e scrivi pulît. Invezit jê e faseve fature, ma par chel cont no voleve jessi di mancul.
Chest fat, zontât cuntun dedut di gjelosie, le puartave a cori jê sul puartel dal curtîl a spietâ la puestine, a vierzi par ordin la pueste ancje a non di Rafael e, za che e jere vierte, a lei biel planc ce che i scrivevin.
Ma par solit e rivave pueste de prime fie Dusuline, a servî a Turin di frutate tune cjase di siôrs che i volevin ben come a une fie.
Dusuline e jere a stâ cui siôrs, no veve spesis di sorte (al plui, cualchi cine la fieste dopomisdì, che e à tant vaiût cu lis storiis di Robert Taylor e di Shirley Temple, e tan t ridût cun Cric e Croc), la mesade je mandavin cjase par ordin i siôrs tante che e jere e cun di plui, une volte, Dusuline e à zontât i doi francs di une mance vuadagnade, une dì, di une tant degnevule persone amie dai siôrs.
«Vi mando anche una mancia, che so che avete tanto bisogno» ur à scrit Dusuline, e sô mari Miane e leieve cumò e tornave a lei, cui voi sledrosâts di no podê crodi.
«Cje ca, Rafael, ce robones! Dusuline a dîs che nus mande une manze» e cor tal ort a visâ Rafael che al nase la robe a colp, cence bisugne di lei.
«Orpo di chê madone, Miane, sâtu che a Turin e àn manzes par ogni cjanton!»
«E par dute chê strade, cemût ae di fâ, puare bestie?»
«Ah bon, baste dîi alon e jê e sa dibessole vignî di Turin a Sante Marie».
«Sêtu sigûr?”
«Po no ûtu! A sarà cumò za rivade a mieze strade».
E jù strambolots di chê sorte, su la puarte dal ort, fin che Rafael i à dit dai doi francs e i à dit che sai tegni par se, di cjosi alc, in maniere un fregul di indulcîle e no sintî il verbumcaro par dute chê solfe che i veve fat. ■
di Ivano Urli
CONTECURTE. “La mance” – Storiute di buinegnot n. 18............
Rafael Cativel al à cjolte Miane di Piso. Lui al saveve lei e scrivi pulît. Invezit jê e faseve fature, ma par chel cont no voleve jessi di mancul.


text:
“-S’al nevea cussì par duta la not, par doman e ni riva fin in cjamara-, al à fat Niu fasint un sen di Crous tant a la svelta che nencja il Signour al devi jessisi necuart: po pi a la svelta encjamò al è coret via dal barcon di cjamara, al à tirat su la imbutida fin intal sufit e al è saltat four dal jet, tant di ficjon ch’al à rebaltat il urinal”.
Cussì al scomence chest biel romanç di Ovidio Colussi, scrit intai agns dal 80 (premiât de Filologjiche intal 1987) e rieditât intal 2009 inte golaine di leterature furlane” de Arlef in colaborazion simpri cu la SFF. Iniziative une vore mertorie cheste di ripublicâ chei che a son i classics de prose inte nestre lenghe, adatâts a la grafie uficiâl. Une vore utilis a son ancje lis notis, di caratar linguistic, lessicâl e storic. Dome une piçule osservazion: parcè no scrivi une rie ancje su cui che al jere Kossuth (p. 144), un personaç che, pai ongjarês al rapresente ce che pai italians al rapresente Mazzini?
Il libri al fevele di un zovin des bandis di Cjasarse che, vie pal 800, al ven pilustrât (reclutât a fuarce) dal esercit de Austrie-Ongjarie, daûr de denunzie dal so plevan.
E al ven di pensâ a pre Toni Beline, a ce maniere che lui al intindeve il rûl dal predi intune comunitât. E ancje a ce maniere che lu intindeve un predi che par pre Toni al jere stât esempli e mestri, vâl a dî don Lorenzo Milani.
Cuant che un dai siei arlêfs al veve di partî par lâ a lavorâ lontan, don Lorenzo, cence fâsi viodi, i veve tignût daûr fin a la stazion, par sedi sigûr che al montave sul tren. E, se no je ves fate in chel pas cussì grant par un puar montanâr, lui al sarès stât li, par dâi la man. Tant che un pari, plui di un pari.
E pre Toni che al spiete cun trepidazion che a tornin i fruts che a son lâts a dâ i esams, jù a Tumieç (mi pâr) e che nol rive a stâ fer, che al va a cjalâ se ju viôt rivâ.
Chel predi dal 800, invezit, al denunzie, lui, chel zovin a pene un ninin cjaviestri. …
Don Milani, pre Toni a saressin lâts fin in Ongjarie par viodi di lui, par molâi, magari, une buine sberlote pe macacade che al veve fat e po cjariâsal su lis spalis e tornâ a menâlu cjase, in barbe a lis autoritâts e a ducj i potents. Tant che un pari, plui di un pari.
E ni lui, il predi, ni Niu il pilustrât, a varessin fate chê brute fin.
Laurin Zuan Nardin
LA FABRICHE DAI… LIBRIS – Ovidio Colussi, Il pilustrât............
“-S’al nevea cussì par duta la not, par doman e ni riva fin in cjamara-, al à fat Niu fasint un sen di Crous tant a la svelta che nencja il Signour al devi jessisi necuart: po pi a la svelta encjamò al è coret via dal barcon di cjamara, al à tirat su la imbutida fin intal sufit e al è saltat four dal jet, tant di ficjon ch’al à rebaltat il urinal”.


text:
Dicembar – PRIME PAGJINE – L’EDITORIÂL. Pe rinassite e covente une rispueste di popul / UN FURLAN A MILAN. Il leam che al reste / UNE FURLANE A ROME. Il destin te danze / PAGJINE 2 – I miei dîs sul puint di Gjenue / INT DI CJARGNE. Clavaiis e il Comitât dai bens di ducj / PAGJINE 3 – In Friûl e je ancje la Begarole dai Urâi / Si rive ae autodeterminazion des feminis dome traviers di istruzion e educazion / PAGJINE 4 – La aprovazion dal Messâl? Le àn pierdude lant a Rome / Ma la Messe par furlan e ten bot / La bataie pe lenghe furlane si fâs ancje al cine / PAGJINE 5 – PATRIARCJIS FÛR DAL ORDENARI. LA STORIE – Missus, il cjant simbul de grandece de Glesie di chenti / PATRIARCJIS FÛR DAL ORDENARI. I PROTAGONISCJ – Cromazi e l’autoritât dal “Pape di Aquilee” / PAGJINE 6 – FEMINIS FURLANIS FUARTIS. Il teatri furlan di doman, tra lidrîs, contaminazion e ricercje | Il profîl | «Te “perifarie” si respire talent e grande creativitât» / PAGJINE 7 – MUSICHE. Il prin album di Dj Tubet / Balade pai timps di ploie / PAGJINE 8 – FRIÛL EUROPE. Il primât di civiltât de Scozie e la poie de Gjermanie al Minority SafePack / AUSTRIE. Lis tradizions de dì di Sant Martin / SLOVENIE. Cent agns di inovâl dal Tratât di Rapallo / PAGJINE 9 – PAN E SALAM. Autonomie: ma dulà? / FONDAZIONE FRIULI. Un jutori aes piçulis buteghis di mont / OCJO! Capî la economie digjitâl al pues cambianus la vite / PAGJINE 10 – “La cjase” dal Teatri Stabil Furlan / “Aspettando il sole” di Nicole Coceancig / Il scritôr cjargnel intai pinsîrs di grancj leterâts. La impuartance di Siro / PAGJINE 11 – LA TIERE E LA GREPIE. Sostignibilitât europeane dal cjamp ae taule / LIBRIS SIMPRI BOGNS. Pieri Pinçan, Gjviano di uno vôlto, Tumieç, 2000 / IL STROLIC DI BETE. Al è rivât Dicembar / FERÂL. Autonomie come categorie spirituâl. Decimeprime pontade / PAGJINE 12 – LA CUINTRISTORIE DE OCUPAZION VENEZIANE – CE CHE O VIN PIERDÛT. La disubidience civîl e armade dai furlans cuintri dal Leon / LA CUINTRISTORIE DE OCUPAZION VENEZIANE. CE SUCEDEVIAL IN CHÊ VOLTE TAL MONT? La Ingletiere sdrumade di doi secui di vuere //
*** I articui a son disponibii fracant sul titul. Buine leture


text:
Cors di narative in lenghe furlane, indreçât ai insegnants e ai students de scuele secondarie di secont grât. Obietîf dal cors al è cjapâ dentri lis scuelis inte comprension dal valôr culturâl de lenghe furlane e ampliâ la cognossince dal patrimoni leterari furlan tra lis gjenerazions dai zovins, cun atenzion particolâr al romanç Il sogno di una cosa di Pier Paolo Pasolini (1962).
Il volum al è realizât inte suaze dal progjet “Cognossince e promozion III – fonts statâi Leç 482/99” dal Consorzi Universitari dal Friûl, indreçât aes scuelis secondariis di secont grât.
Detais
Par cure di: Romeo Crapiz
Lenghe: furlan
An: 2006
Dal stes progjet:
1. Lis potenzialitâts dal teritori gjeografic dal FVJ inte produzion di energjie eletriche di fonts rinovabilis
2. Liniis di storie sociâl e economiche dal Friûl tra 1500 e 1800
3. Gjeologje e Paleontologjie ator di Preon
Achì sot lis schedis tematichis di aprofondiment.


text:
La date de Fieste dal Friûl che o celebrìn ogni an, 3 Avrîl 1077, e devente une maiute. Autôrs chei de Friûlpoint, la marche di maiutis par furlan dal 1999. O vin sintût Michele Venier, il titolâr de dite, che nus conte de iniziative.
––
Michele, cemût us ae vignude la idee?
Chê dal 1077 e je une date mitiche, ancje voaltris su la testade o fasês il cont dai agns partint di chê: «940 agns de Patrie». E cussì o vin pensât di celebrâle cuntune maiute. La cifre e ven biele, e daûr de maiute, su la cope, al à un test par furlan e par inglês che al spieghe il parcè di chel numar che si viôt devant.
––
Une svolte plui identitarie, duncje, oltri a lis maiutis solitis, spiritosis o plui “fashion”…
Plui che identitarie, storiche: par nô dute la nestre produzion e je identitarie, ancje se o vin le ambizion che lis metin ducj chei che i tegnin o ur è simpatic il Friûl, ancje tal forest. Cheste maiute si zonte a chês storichis fatis l’an passât cun la acuile de bandiere, in version classiche o rosse “di vuere”, che e je une curiositât che cumò a sta cjapant pît. In plui, chest an o proponìn lis cjicaris cun l’acuile. Ultime novitât, o vin fat ancje lis bandieris daûr de specifichis uficiâls vignudus fûr di resint cun la leç fate pe Fieste dal Friûl: colôrs, grandece de acuile, dut just.
––
E chês altris maiutis pe stagjon 2017 cualis sono?
Lis presentarìn ben vie pe stagjon, ma une e je, intun ciert sens, super-identitarie ancje chê: o vin fat une sorte di esam oculistic furlan li che al puest des letaris che a deventin piçulis man man che a calin lis diotriis o vin metût lis vîts tipichis dal Friûl. Ma al puest dal “Friulano” o vin metût… il Tocai. Nô no si rindìn (al rît, ndr). In plui che lis maiutis, chest an o vin slargjât la ufierte a altris propuestis, come lis cjicaris che si diseve prime, i puarteclâfs o i orlois cun lis musis che a si cjatin su lis bustutis di zucar, gjavadis fûr de nestre maiute “Cemût sestu vûe?”. E no stin a dismenteâ i bavarins cun lis detulis e lis nainis tipichis furlanis che a àn dentri ancje un librut li che si contin chestis tradizions, par tirâ su une mularie plui furlane fin di piçui! Par savê di plui e restâ simpri inzornâts tignît di voli il nestri sît www.friulpoint.it li che si publichin man man dutis lis novitâts. Par negoziants che a vuelin i nestris prodots o informazions, il nestri numar al è 348 3191449 a orari di ufici. ❚
✒ Radeschi
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
«Minorancis linguistichis»
e.....vonde!
...............
Dal Blog di EURO FURLAN
il 21 di Jugn 2017
"Minorancis nazionâls"
facciamoci del male»
Îr sul MV e je saltade fûr la pagjine ‘Marilenghe’, che si vierç cun chest articul là che si fevele di minorancis linguistichis e leçs eletorâls.
Al è un articul interessant, ancje se al palese cualchi contradizion e cualchi imprecision.
Cun di fat, a àn ancjemò di fâlu ancje tancj di lôr che a scrivin sui gjornâi, par talian e magari ancje par furlan. E magari ancje cun chê di promovi la lenghe, la culture e i dirits dai furlans.
Dut chest si palese juste intun passaç di chest articul (che magari cussì no, a chel pont nol è dome interessant ma magari cussì no al fâs ancje vignî i sgrisui) là che si fevele di presumudis «minorancis nazionâls» e altris presumudis «comunitâts regjonâls».
L’articul 6 de Costituzion al proferìs il principi di fonde che «la Republiche e tutele lis minorancis linguistichis cun normis di pueste»: «minorancis linguistichis» e vonde.
No esist nissune distinzion tra presumudis «minorancis nazionâls» e altris presumudis «comunitâts regjonâls». O tornìn a scrivilu: a son dutis «minorancis linguistichis», e vonde.
Il fat che tal cjâf di cualchi politic talian e esisti (ancjemò…!!!) cheste presumude distinzion, che e puarte a fâ fîs e fiastris tra lenghis e comunitâts – prime tra tutele «extra-costituzionâl» e mancjance di tutele e po tra tutele «extra-costituzionâl» e mancjade metude in vore de Leç 482/1999 (par esempli tal cjamp dal servizi public radiotelevisîf) – nol è un bon motîf ni par crodi ni, ancjemò di mancul, par fâ crodi ae int che cheste vision ideologjiche e sedi la realtât. E propit parcè che – cemût che al è scrit tal articul stes – cheste «e je une cuistion di principi!»…
La etichete «minorancis linguistichis” (cu la zonte di “storichis”, daûr de Leç 482/1999) e vâl par dutis lis popolazions ricognossudis tal articul 2 di chê stesse Leç (che a sedin defininidis cuntun agjetîf etnic o tant che «parlanti» une des lenghis che a son elencadis nol cambie nuie), daûr dal principi di fonde proferît cul articul 6 de Costituzion. A son dutis «minorancis linguistichis», e vonde.
Se impen si va daûr de Convenzion cuadri pe protezion des minorancis nazionâls dal Consei de Europe, che e je stade ratificade de bande dal Stât talian ancjemò tal 1997, dutis chês comunitâts (cu la zonte di rom e sinti, dismenteâts fin cumò de normative taliane) a son calcoladis tant che «minorancis nazionâls» e la lôr tutele (di dutis, no dome di chês che a fevelin chê stesse lenghe che dilà dal clap e je chê dominante e uficiâl) al è l’impegn che la Republiche taliane e à cjapât sù propit cu la ratifiche fate daûr de Leç 302/1997 e che magari cussì no e à mantignût une vore pôc, massim cun riferiment aes comunitâts furlane e sarde.
.....................
COMENT
No podìn che jessi dacuardi cun "Eurofurlan".
Fin cuant varino ancjemò di lei su la stampe chestis falopis di fâ sgrisulâ?
La Redazion dal Blog


text:
Ai 7 di Zenâr, al ospedâl di Glemone, al è muart Albert Di Cjaurià/Alberto Di Caporiacco a 57 agns par vie di un brut mâl che al à frontât cul so solit snait, ma che lu à batût.
Al jere nassût a Udin, maridât cun dôs fiis, fi di Gino di Caporiacco, storic e autonomist furlan, un dai prins conseîrs regjonâi dal Moviment Friûl (1968-1973).
Elet conseîr comunâl MF a Udin (1990-1995) e par un periodo assessôr a la culture. Al à regalât adun cul pari Gino lis primis tabelis bilengâls metudis su lis jentradis di Udin. Al è stât elet conseîr provinciâl di Udin cun Leghe Friûl.
Za funzionari de Cort dai Conts, iscrit al Ordin dai gjornaliscj dal 1977, autôr di studis e saçs di storie dal Friûl, in particolâr de emigrazion.
Cultôr di dirit eletorâl, al è stât protagonist di plui di un ricors al Tar e al Consei di Stât: al jere, cun di fat, personaç di caratar fuart e figure plui dispes divisive che conciliante.
Par sô volontât no saran fats anunzis e nancje epigrafis. No sarà nissune cerimonie e di Cjaurià al sarà brusât. ❚ ✒D. V.
Cungjò Albert, combatent che al à vût di rindisi............
Ai 7 di Zenâr, al ospedâl di Glemone, al è muart Albert Di Cjaurià/Alberto Di Caporiacco a 57 agns par vie di un brut mâl che al à frontât cul so solit snait, ma che lu à batût.


text:
Claudio Violino, 52 agns, za assessôr regjonâl ae risorsis agriculis sot la zonte Tondo: l’“highlander dai leghiscj”. Jenfri lis cjadreis dal emicicli triestin, la vitorie – sepûr di un pêl – de Serracchiani e à soflât vie cetancj de viele patulie verde-padane. E lui, che al è un dai doi confermâts su trê puescj in dut, al veve lassât un so segn, te passade legjislature. Al è stât il pari dal “Tipicamente Friulano”. Ghiringhei, sagris, prodots, stands in fieris: la acuile e il bolin blu dal “TF” a jerin a butinon par segnalâ che culì, il prodot al veve i crismis de cualitât locâl.
E cumò, Violino? Ce fin aial fat chê marche?
“Di ce che o ai let ator, al sarà doprât ancjemò par chest an, ma dome tant che logo, cence contribûts “a mont” e in vie transitorie parcè che a vuelin prime definî i contors legjislatîfs par dâ i contribûts pe promozion a ents e organisims”.
Ma al varà sintût cualchi vôs tal Palaç?
Tf al è une marche regjonâl gjestide da direzion agricolture, ancje traviers Ersa. Bisugnarès domandâ al assessôr Bolzonello, che al à la deleghe ae agricolture, e ae Seracchiani, responsabil de politiche de aministrazion.
Ma la tindince cuale ise?
Lôr a cirin di vê une marche uniche regjonâl che e sedi “omnicomprensive” di ducj i teritoris e ancje di dutis lis valencis, che suntune economie di scjale nol sarès nancje mâl. Dal sigûr, però, meti dut sot di une marche “Fvg” o pensi che al pierdi il sens di identitât e di atrazion che e pues vê. Jo o pues fâ un auspici: che e sedi fate une valutazion ogjetive di ce che al è stât, soredut tal setôr agroalimentâr, e che nol sedi metût in cantine dome par vie di une aministrazion di colôr diferent.
In ce sens une uniche marche?
Lôr a disin che “Tf” al è limitatîf, ma al conote un teritori. Ma ancje che vê plui marchis par esempli, il Live, Ospiti di gente unica, il stes “Tf” al è masse dispendiôs. A stan pensant a une marche uniche che e ledi a cuvierzi dut ce che al è Friûl-VJ. Ma cuâl e cemût… no lu sai.
Chest “Tipicamente friulano” al è stât ancje l’esempli di une regjonalizazion de agricolture.
La marche regjonâl e jere une operazion di marketing dulà che bisugnave fâ cognossi, identificâ un teritori, fâ vendi e che no fasès confusion tai consumadôrs. Al è stât un brand che al à vût un bon sucès, soredut te int che e viodeve i valôrs che a jerin dentri. Dopo, si capìs, nol è stât facil tirâ dongje ducj i prodots di Tarvis a Sacîl, di Fors di Sore a Triest… ma cuntun minim di fuarçadure al funzionà.
Ce rispuindial a cui che al fevele di un acentrament dentri di une uniche suaze regjonâl?
Che la agricolture al 99% e ven fate in Friûl cun Gurize, Udin e Pordenon. Po dopo e esist ancje chê dal Cjars… ma ce vevino di scrivi? “Tipicamente friulano – giuliano”? La grande part de agricolture e sta suntun teritori ben identificât che al è il Friûl. Anzit: di Triest il furlan al è simpri stât considerât “contadin”. E alore par une volte che i leìn ancje un marche a une agricolture o une societât… parcè no varessino di doprâlu?
Ce esperience ise stade chê di assessôr?
Positive: al jere un pont di afermazion personâl, par esperience, jessint ancje laureât in agrarie. I vin tentât di impostâ une sielte agricule regjonâl cuntune sielte di cjamp dal sigûr fuarte, coerente, funzionâl ai obietîfs e in timps curts. Ve chi: forsit no sin rivâts a vê il timp par fâle condividi ai contadins e ai protagoniscj dal teritori, cheste nestre vision politics de agricolture. O sin piçui: se no pontìn ae identitât, ae valorizazion di ce che si prodûs, o sin costrets a socombi par vie che te economie di scjale a vincin lis agriculturis plui grandis, plui fuartis, chês de Cine, de Argjentine, dai Stâts Unîts, dai Ogm. O vin fat un percors che in Europe no ‘nd è altris: une agricolture che e je furlane e che si diferenzie di chês altris.
Però tes ultimis batudis di legjisladure, Tondo al è jessût cuntune declarazion no cussì entusiastiche. Al disè che la agricolture a varès vût di lâ in mans a un tecnic.
Dal pont di viste uman mi à displasût. Al stave tal zûc, ancje. A ‘nd jere pressions di ogni fate… ma mi pâr che no i vedi puartât ben. No i à zovât par vinci.
Violino: lui si sintivial tant che un caric intune partide di briscule, aes regjonâls?
Claudio Violino no, ma la agricolture sì. Jo o dîs che la agriculture e jere une cjarte impuartante e lis sieltis in chest setôr forsit a son stadis mâl digjeridis e mâl capidis… ma no ‘nd è alternative ae linie di politiche agricule puartade indevant te legjislature passade. Forsit no le vin rivade a fâ capî nancje a Tondo. O a chei de Coldiretti. Chest al è un displasê. Però, cjalant indaûr, vuê o tornarès a fâ dut ce che o ai fat. ❚
✒ Oscar Puntel
LA INTERVISTE. Claudio Violino al fâs un belanç de esperience a cjâf dal assessorât regjonâl pe agricolture “mantignî il savôr de indentitât ancje e soredut in chest setôr”............
Claudio Violino, 52 agns, za assessôr regjonâl ae risorsis agriculis sot la zonte Tondo: l’“highlander dai leghiscj”. Jenfri lis cjadreis dal emicicli triestin, la vitorie – sepûr di un pêl – de Serracchiani e à soflât vie cetancj de viele patulie verde-padane. E lui, che al è un dai doi confermâts su trê puescj in dut, al veve lassât un so segn, te passade legjislature. Al è stât il pari dal “Tipicamente Friulano”. Ghiringhei, sagris, prodots, stands in fieris: la acuile e il bolin blu dal “TF” a jerin a butinon par segnalâ che culì, il prodot al veve i crismis de cualitât locâl.


text:
Rivâ insom ae cure
A ce coventie cori in skateboard se cuant che ti fermin i vigjii no tu sâs scjampâ?
Michela e celebre il complean dal so om comprant un spazi sul gjornâl, cuant che al murirà i fasarà une epigrafe su la torte.
La campione Alessia Trost e fâs lezion ai students che si son presentâts al apontament seneôs di savê cemût saltâ miôr la scuele.
Polemichis pe cuistion dal tren plen di dipendents regjonâi, i unics a vê il puest fis ancje in tren.
Il comun al potenzie lis stazions des bicicletis. Cumò a son talmentri pompadis che tal puest des gomis a àn cuviertons di tratôr.
Disevot personis al dì intal museu etnografic? Plui che un flop, e je une vitorie.
Un zovin si fâs meti la foto intun tabelon publicitari in vie Marsala, la int e dâ di mat parcé no cjate il presit.
Un siôr nol sopuarte la int cun la barbe e al volarès che a sedin ducj come che al vûl lui. No nol è Renzi.
Il cumierç udinês si rimet tes mans dal soreli par rivâ a vendi, stessis tecnichis dai antîcs egjizis passe trê mil agns indaûr.
Divorzi svelt in Friûl. Viaç di gnocis al dure dome trê dîs, l'om al mole dut e al spessee a tornâ a cjase par profitâ dai dîs di soreli e semenâ la blave.
îr ancje a Rome un om si è amputât il braç, al jere un deputât dal PD che si lu è taiât pûr di no votâ l'Italicum.
In universitât a Udin i professôrs a barufin, a brusin machinis, a spachin veris e po dopo si cambiin i vistîts par no fâsi cognossi. I carabinîrs a fermin cinc francês, ma a jerin dome writer.
I citadins de regjon si fasin fâ in medie 9,7 ricetis al an, il virgule siet al è parcé cualchidun nol è rivât a puartâ insom la cure.


text:
Al tire un brut aiar par lis minorancis in Europe. E somee tornade fuarte chê concezion stataliste che e viôt tes autonomiis dome pericui e nemiis. Si scomence cui catalans e si finìs cui sudtirolês. In Spagne il statût di autonomie al ven ridusût tai soi articui plui significatîfs, chei che a tocjin il concet di nazion e la lenghe; in Italie, par no jessi di mancul, il ministeri al sberle, al fâs viodi i muscui cuintri i cartei dome par todesc pai trois di mont.
Cualchidun al podarès ancje pensâ: «Ce isal di gnûf?». Alc di sigûr, parcè che no si trate di lâ cuintri i furlans, i sarts, i ocitans, in sumis chei popui plui debii dal pont di viste istituzionâl, di fuarce e rapresentance politiche, ma di movisi cuintri i «zigants» da lis minorancis. Catalogne e vûl dî guvier, bancjis, television, balon, une cussience identitarie di masse: al vûl dî stiçâ l’elefant, no la moscje. E i todescs? Volkspartei e tratâts internazionâi daûr de puarte. E invezit al è sucedût, cuasi a provâ lis resistencis, lis fuarcis dal mont autonomistic.
Un risultât al è za di cumò: e cjape fuarce, e slargje il so consens la tesi de indipendence. Ancje organizazions simpri moderadis come il Ciemen, che in Friûl o cognossìn pe presince impuartante dal so president Aureli Argemì, e à sfilât, te grande manifestazion di Barcelone, daûr di un cartel che al diseve: «Som una naciò, decidim la indipendencia».
Su chel uficiâl al jere scrit: «Som una naciò, nosaltres decidim». Mighe bagjigjis!
Cemût nus tocje dut chest? Di dongje, no dome tal sens di solidarietât, parcè che cui saial ce che nus tocjarà, viodude la nestre dimension, ma soredut la mancjance di une fuarce politiche furlane.
Si cjatìn di front di un moment dificil par il nestri doman di popul. In tancj a pensin a une soluzion individuâl dai problemis, in linie cun il pinsîr dominant, altris a sperin che il Stât talian, su la vie di Damasco, al puarti a compiment la Costituzion e i articui sui dirits des minorancis. In chel sens e va interpretade la clamade dal Comitât pe autonomie dal Friûl al president Napolitano te sô visite a Udin.
Un ategjament che nol è plasût a plui di cualchidun: «Il furlan cu la barete in man che al domande la caritât» il lôr coment.
Jo o pensi dome a une robe. Lis posizions a puedin jessi diviersis, e ancje lis sieltis di azion, ma o crôt che di front dal stât, ma soredut de sô teorie di paronance sul Friûl, si scuen jessi sclets: vuê il cartelon al è «O sin une nazion, decidìn noaltris».
No je une invenzion, no je une provocazion.
Lu diseve pre Toni Beline e tancj prime di lui.
E je dome la sielte coerente di no lassâ che lis peraulis a sedin dome rosis intun biel zardin, parcè che dopo un pôc ancje i plui biei si disflorissin.
Dree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Bandiere de Catalogne
La bandiere de Catalogne e consist in cuatri bandis rossis su sfont dorât, e je dispès nomenade come Senyera, une peraule catalane che vûl dî bandiere in gjenar, e, par antonomasie, la bandiere de Catalogne. Storichementri e je stade la bandiere de Corone di Aragon; doprade dal inizi dal XX secul dai nazionaliscj catalans, vuê e je la bandiere uficiâl de Comunitât Autonome de Catalogne. Cun di plui, lis bandieris modernis dal Aragon, da lis Isulis Balearis e dal Paîs Valenzian e altris ancjemò a son basadis su chest simbul.
La senyera e je une da lis bandieris plui vieris dal mont: une leiende la fâs nassi tal IX secul; plui probabilmentri, e nas ator dal XI secul, de insegne dal Cont di Barcelone o di cualchi altri nobil.
La leiende, che e je dal XIV secul, e conte che il Cont di Barcelone, Guifré el Pilós, al veve un scût dorât, e il so re, Carli il coçon, che al jere ancje imperadôr, al disegnà sul scût cuatri rîs cul sanc che al vignive fûr des feridis che il cont al veve patît in vuere.
VariantsModifiche
A son diversis variants inte bandieris uficiâls di altris teritoris.
Barcelone (bandiere moderne, ma doprade ancje tal passât)
Paîs valenzian (no plui in ûs)
Citât di Valenzie e Paîs Valenzian (atuâl)
Leams esternisModifiche
- (inglês) Storie de bandiere


text:
Dôs scjassadis di 7,8 e 6,6 grâts su pe scjale Richter, une dopo chê altre, cuasi dîs mil muarts aciertâts, miârs e miârs di ferîts, paîs e borcs di biade int che no esistin plui. Une tragjedie planetarie chê dal Taramot dal Nepal, sucedude ai 25 di Avrîl stâts. Un drame che al somee che nol vedi fin, stant che la tiere e à tornât a tremâ ancje ai 12 di Mai, puartant altris muarts e gnûfs rudinaçs.
Sans e salfs par fortune i siet furlans – cinc turiscj e doi volontaris – che a jerin restâts blocâts a Kathmandu propit in chei moments teribii: “une pôre impressionante, une devastazion incredibile” a àn contât a pene rientrâts in Italie, mancjarès altri, ancjemò strassunîts pal colp.
Dute la comunitât internazionâl si è metude in moviment par puartâ il propri jutori al popul nepalês e ancje dal Friûl no si è stâts cu lis mans in man, vint simpri iniment l’Orcolat dal 1976, che il so 39esim aniversari, par une brute burlade dal destin, si è celebrât propit tal mieç des dôs scjassadis.
I prins a metisi a disposizion a son stâts i volontaris de associazion “Friuli Mandi-Nepal Namastè”, ative dal 2005 – in gracie da la idee di Massimo Rossetto, tecnic de Snam Rete Gas di 58 agns, resident a Malborghet – che di chê volte e je rivade a fâ sù, midiant des ufiertis de int, ben cinc scuelis che a puedin ospitâ centenârs di fruts, gjavâts vie de strade e de ignorance, cence dismenteâsi dai progjets in ambit sanitari e sociâl.
“Di chê esperience che o vin patît dal 1976 a son nassudis diviersis iniziativis, e une e je propit chê pal Nepal – al à sotlineât il President dal Consei Regjonâl Franco Iacop, in ocasion di une des manifestazions dal 6 di Mai – il nestri sfuarç cumò al à di jessi sedi chel di promovi un jutori concret, sedi chel di trasmeti sperance pal doman”.
Come simpri, la sveltece di intervent si è fate viodi e cussì i volontaris furlans trê dîs dopo dal taramot a son partîts subit pal Nepal par podê lâ diretementri a judâ la popolazion locâl. Des primis informazion che a àn dadis, al è saltât fûr un cuadri trement: muarts che a saltin fûr des maseriis ogni dì, int cence plui une cjase te disperazion plui totâl, fadie a cjatâ la mangjative e puescj sigûrs dulà passâ lis gnots. La uniche robe positive e je che lis cinc scuelis costruidis par merit de associazion furlane a son restadis in pîts.
La ricostruzion e je za tacade e, tant che prime robe, si sta pensant a tornâ a fâ sù lis stalis pai animâi, indispensabii pe sorevivence de int. Chê altre prioritât e je il risi, stant che si è in plene stagjon di semine. Pes cjasis si varà timp plui indevant, stant che si va viers la stagjon cjalde, ancje se il prin progjet che il grup di volontaris furlans a puartaran indevant al è propit chel de sistemazion de cjase dal referent nepalês de associazion, in maniere di vê funzionant il prin e principâl pont di riferiment pes diviersis ativitâts. Il progjet al è clamât “Cantiere Friuli 1”.
Par ducj chei che a volessin dâ il propri contribût, a son a disposizion un pâr di coordenadis bancjariis: CrediFriuli C/C EUR IBAN IT28K0708564290029210007592 Bic Swift CCRTIT2TK00; CiviBank C/C EUR IBAN IT87A0548464290019570000135 Bic Swift CIVIIT2CXXX; e il cont corint postâl 86120466 intestât a “Friuli Mandi Nepal Namastè”. La causâl: “terremoto Nepal”. ❚
David Zanirato
Il Friûl nol dismentee il Tibet: ce che si sta fasint e cemût dâ une man............
Dôs scjassadis di 7,8 e 6,6 grâts su pe scjale Richter, une dopo chê altre, cuasi dîs mil muarts aciertâts, miârs e miârs di ferîts, paîs e borcs di biade int che no esistin plui. Une tragjedie planetarie chê dal Taramot dal Nepal, sucedude ai 25 di Avrîl stâts. Un drame che al somee che nol vedi fin, stant che la tiere e à tornât a tremâ ancje ai 12 di Mai, puartant altris muarts e gnûfs rudinaçs.


text:
La Adunade dai alpins che si fâs ogni an, intal 2019 e je stade a Milan dai 10 ai 12 di Mai. E no je adunade cence alpins furlans, che, però, a vevin bisugne di un cjamp base. A metilu sù al è stât Gunnar Cautero, titulâr dal ristorant furlan “Osteria della Stazione – l’Originale di Milano”. Gunnar, ex alpin, al è origjinari di Udin e al à rilevade une aree di sù par jù 700 metris cuadrâts, dongje de stazion centrâl, dulà montâ lis tendis e ancje cuntun spazi par ospitâ i mus. Vie pai 3 dîs de manifestazion, e je stade ancje une base di fieste e di riferiment par dut il cuartîr tirât dentri te fieste. In sumis, Gunnar al à tignût fede al so slogan di jessi il “Consolât furlan a Milan”. Nassût a Udin al è fi dal gjornalist Gianfranco Cautero, par chel al è lât a stâ a Milan di cuant che al veve 4 agns. «Ma o soi simpri stât leât al Friûl: vacancis, nonos e il mangjâ e bevi». Di zovin al è stât semi professionist di football american e di conseguence rapresentant di articui sportîfs. Dopo al è passât a gjestî ristorants e albiercs e si è metût in propri cul ristorant “Oste del Teatro” tal cuartîr Isola. Cumò al gjestìs la “Osteria della Stazione”, caraterizade di ristorant furlan. «Ancje prime o dopravi prodots furlans, ma cumò o propon la nestre cusine, cuntun contat costant cun furnidôrs furlans. E no dome». Sì, parcè che Gunnar si definìs “Consolât” parcè che no je furlane dome la cusine, ma tantis altris iniziativis che al invie. Par esempli, di pôc al à in sale un “taulin di sglovaç”, fat cul len di arbui vignûts jù tal disastri fat in Cjargne dai burlaçs di chest Invier. «O pensi di sostituî ducj i taulins metint chescj, viodarìn». Gunnar al è soci sostignidôr dal Fogolâr Furlan di Milan e si fâs li di lui il gustâ di Nadâl dal Fogolâr la dì prime de Messe par furlan in Domo. Uniche “pecje”, nol fevele la marilenghe, ma al siere l’elenc di dutis lis sôs iniziativis disintmi: «Ah, Dree! E cumò o stoi cjapant lezions di furlan!».❚
Dree Venier


text:
Baraçs
I plaseve cussì tant sveâsi scoltant “Mueç” dai Pantan, ch’al pontave la svee ancje di sabide e domenie. Di cuant ch’al jere lât a stâ pôc fûr pais, al podeve ancje alçâ il volum a manete, che tant la cjase plui dongje a lu cjalave di cincuante metris dal barcon da la so cjamare.
E propit chel barcon, une matine di fieste, sveantsi cu la cjançon di simpri, lu à cjatât dut plen di baraçs. Une robe di no crodi. Il veri l’ere sparît e un mûr di sterps a j gjavave vie dute la lûs. Si stavie forsit ancjemò sumiant? Vere ch’al veve bevût une bire di masse, la sere prin, ma chest nol displeave che cise spinose ch’a jentrave pal barcon!
Fredo si è russât i voi, gjavantsi i sgarbei cu l’ongule. Al à cjapât su il telefonin e al à cjalât l’ore. Undis e mieze. Putanace che miserie, al à dit ad alte vôs, nol pò sedi cussì scûr!
Al jere alc ch’a nol lave.
Al cjape e si bute fûr dal clip par lâ a viodi di dongje chei baraçs. Cualchidun al jere grues come une magne, cualchidun come une code di pantiane, ma a part lis spinis, spiçotis e di un colôr ch’al partave al ros, a jerin baraçs normalissims. Ma ce fasevino lì, a jemplai il zardin e la cjamare?!
Fredo di solit no si faseve tropis cuestions, ma a chel pont j è vignût un dubi: si viest di corse e al va a viergi la puarte denant, che ch’a dave su la strade.
Dut come simpri: asfalt, soreli ch’al poche, machinis ch’a passin e sioris ch’a van a Messe plui tart, par rivâ adore a sghindâ un pocje di predicje.
Bon, al à pensât, di sigûr no la doi vinte a chei baraçs. E cu l’intenzion di vierzisi un passaç fin ta la cjase dongje al à cjapât su lis fuarpis di vît e al à tacât a taiâ e cerpî dute che sassare di spinis, fin a rivâ adore a saltâ fûr di cjase pal barcon. Cussì al à tacât a mateâ, sbridinant e sbregant, fintremai ca nol jere stuf. Al veve fat su une sorte di galarie lungje un centenâr di metris cence rivâ a cjatâ la cjase di front. Ce mût podevie sedi?
Bon, miôr lassâ pierdi e lâ a cirì cualchidun ch’a i dedi une man!
Cussì al è tornât indaûr, distrigantsi gnûfs baraçs che za a tornavin a cressi.
Al à poiât lis fuarpis di vît ta la cassele da j imprescj, al à studât la radio e al à cjolt su il gjubot.
Cuant che al à viert la puarte, ch’a dave su la strade, al à scugnût fermâsi.
Si è cjatât denant un altri mûr di baraçs.
Comments
-
Brâf furlan1 Marzo 2008
Lete vulintîr, biele.
-
gelostellato1 Marzo 2008
Grassie! ^^


text:
SUNÂ, ZUIÂ, RECITÂ_Te lenghe slovene, come che o podês viodi tal vocabolariut che us proponìn ogni mês, il verp che si dopre par «sunâ» musiche al è «igrati», che cjapât di bessôl in contescj diviers al vûl dî ancje «zuiâ» (ancje par sports tant che il balon) e «recitâ» (pes oparis di teatri). Trê manieris difarentis di doprâ il stes verp che a pandin un stes mût di vivi il cjantâ tant che zûc e recitazion. Cun di fat, in Slovenie il cjant popolâr fat di orchestris cuntune o plui armonichis, violins e ghitaris al ven tignût cun tante impuartance, tant che ogni dì lis principâls televisions publichis come Slo1 e Slo2 a trasmetin videos o ben trasmissions di pueste cun contignûts folk e musiche popolâr.
FILARMONICHE_ In Slovenie la prime istituzion musicâl e à passe 300 agns: cun di fat, tal 1701 e fo fondade la Academia Philharmonicorum Labacensis (dal non latin di Lubiane, Labacum), vâl a dî la antenade de Slovenska filharmonija (Filarmoniche slovene) dal dì di vuê. Tal 1765 al fo tirât sù tal centri de capitâl un teatri dut in len cun 800 puescj, che, magari cussì no, al fo distrut di un incendi tal 1885.
EDUCAZION MUSICÂL_ Lis primis scuelis li che si tacà a insegnâ musiche a forin dai prins agns dal Votcent, massime tes istituzions gleseastichis e tai coleçs dai jesuits. Par esempli, tal 1807 e nassè la Scuele di musiche te suaze dal Domo di Lubiane. Restât simpri sot de fuarte influence de musiche austriache-todescje, cetant plui preseade e cognossude, il mont musicâl sloven al tacà a vê il so puest te suaze dai popui europeans graziis ancje ae Glasbena matica (www.glasbenamatica.si), socie di musiciscj nassude a Lubiane tal Avost dal 1872. Dentri de associazion, tal 1882 e ven creade la scuele di musiche; un impuartant passaç si lu ve tal 1891 cu la nassite dal côr, altri imprest doprât dal popul sloven par tignî in vite la proprie lenghe ancje sot di parons forescj.
Cul inizi dal Nûfcent, o ben dopo de Prime vuere mondiâl e la nassite dal Ream di Jugoslavie, la Glasbena matica e ven ricognossude tant che Ljubljanski glasbeni konservatorij (Conservatori di musiche di Lubiane): za in chê volte, vâl a dî tal Març dal 1919, al contave 1100 iscrits e 29 insegnants. Tal Setembar dal stes an e nassè la sô orchestre; tal 1927 al fo nazionalizât, mintri che tal 1934 si à l’Istitût di ricercje de musiche folk slovene.
In spiete di memoreâ il 140m inovâl tal 2012, la Glasbena matica e va indevant cui siei obietîfs di promovi la istruzion musicâl, meti in pîts spetacui musicâi favorint i grups corâi e stâ daûr ae editorie musicâl.
ACADEMIE_ La Academie di musiche di Lubiane e je la uniche istituzion musicâl di nivel superiôr di dute la Slovenie. Prime de indipendence dal paîs 16 agns indaûr, culì si formarin cetancj compositôrs e musiciscj di dutis lis regjons di chê che e jere la Jugoslavie.
Simpri te capitâl slovene, e je une vore frecuentade ancje la Scuele di musiche e di balet, che e propon lezions pai arlêfs des elementârs (sîs agns), des mediis (cuatri agns) e superiôrs. E je la principâl puarte di acès par cui che al à chê di jentrâ te Academie e cjapâ il troi che al mene tal mont professionâl de musiche e dal balet.
CÔRS_ In Slovenie ancje i côrs a àn la lôr impuartance e il lôr spazi. Come ogni an, sul imprin dal Istât, a Šentvid pri Sticˇni, localitât a uns trente chilometris a soreli jevât di Lubiane, si è davuelte la tradizionâl rassegne di côrs slovens, sei de maripatrie sei des minorancis slovenis che a vivin tal cûr de Europe, clamade Tabor slovenskih pevskih zborov (Radun dai côrs slovens). La edizion di chest an, la numar 41, si è tignude ai 20 di Jugn e magari cussì no e je stade ruvinade de ploie; dut câs, a son intervignûts al incuintri uns 2500 cjantants in rapresentance di 150 grups corâi. Di gnûf un grant sucès par chest festival nassût tal Lui dal 1970, che al à chê di infuartî il sintiment di unitât dai Slovens dentri e fûr dai confins de maripatrie.
EVROSONG_ Eurofestival, in Slovenie clamât Evrosong, al è un festival di musiche che si ten ogni an intun diviers paîs european. Si trate di une sorte di gare jenfri gnovis cjançons presentadis di ognidun dai stâts che a vuelin cjapâ part: par esempli, pe edizion numar 55 che si è tignude ae fin dal Mai stât in Norvegje, a àn partecipât 39 paîs.
La prime partecipazion de Slovenie e je stade tal 1993. Chest an, dopo di une selezion fate midiant di une trasmission televisive cul vôt fat dai spetatôrs di cjase par telefon, al à vinçût il grup formât di Roka Žlindre e dal complès dai Kalamari, grup folk che al à proponût Narodno zabavni rock (Rock nazionâl divertent), une cjançon che no je masse plasude ae jurie stant che e je stade eliminade in semifinâl. A vinci e je stade la todescje Lena.
Dut câs, in Slovenie, a pet di ce che al capite in Italie, Evrosong (o Eurofestival che si clami) al è un apontament une vore sintût no dome di bande dai passionâts di musiche.
Alessio Potocco
TERITORIS – SLOVENIE. Musiche par tignî adun un popul............
SUNÂ, ZUIÂ, RECITÂ_Te lenghe slovene, come che o podês viodi tal vocabolariut che us proponìn ogni mês, il verp che si dopre par «sunâ» musiche al è «igrati», che cjapât di bessôl in contescj diviers al vûl dî ancje «zuiâ» (ancje par sports tant che il balon) e «recitâ» (pes oparis di teatri). Trê manieris difarentis di doprâ il stes verp che a pandin un stes mût di vivi il cjantâ tant che zûc e recitazion. Cun di fat, in Slovenie il cjant popolâr fat di orchestris cuntune o plui armonichis, violins e ghitaris al ven tignût cun tante impuartance, tant che ogni dì lis principâls televisions publichis come Slo1 e Slo2 a trasmetin videos o ben trasmissions di pueste cun contignûts folk e musiche popolâr.


text:
Istituzions
ARLeF (Agjenzie Regjonâl pe Lenghe Furlane)
Organisim regjonâl di politiche linguistiche pe lenghe furlane
ACLiF (Assemblee de Comunitât linguistiche furlane)
Rapresentance teritoriâl unitarie de minorance linguistiche furlane, là che si dan dongje i Comuns che tal lôr teritori e je ricognossude la presince de popolazion di lenghe furlane
Ents, associazions e altris sogjets che a son espression de comunitât linguistiche furlane
Societât Filologjiche Furlane
Associazion nassude intal 1919 e dedicade a Graziadio Isaia Ascoli, che e promôf cu la ricercje e cu la divulgazion la culture, la lenghe e lis tradizions furlanis
Cooperative Informazione Friulana
La societât editore di Radio Onde Furlane, impegnade intai setors de informazion, de comunicazion e de produzion artistiche e cultural
Clape di culture Patrie dal Friûl
Associazion culturâl editore dal mensîl La Patrie dal Friûl
Societât Sientifiche e Tecnologjiche Furlane (SSTeF)
Associazion che e promôf e e disvilupe la ricercje, la cognossince e la divulgazion sientifiche e tecnologjiche doprant la lenghe furlane
Cooperative Serling
Cooperative di servizis linguistics pe lenghe furlane
Glesie Furlane
Associazion che e studie e e promôf cun ricercjis, publicazions e incuintris dut ce che al rivuarde la dimension religjose te culture furlane
Associazion culturâl Colonos
Associazion fondade intal 1996 par contribuî ae promozion e al rinovament de identitât culturâl e linguistiche dal Friûl
Istitût Ladin Furlan Pre Checo Placerean
Associazion dedicade ae figure di Pre Checo Placerean e impegnade te promozion de culture furlane
La Grame
Associazion culturâl e cjase editore che e si ocupe de promozion de lenghe, de storie e de culture furlanis
El Tomât
Associazion che e si impegne in ativitâts di difusion, valorizazion e promozion de lenghe furlane
Comitât - Odbor - Komitaat - Comitato 482
Comitât nassût cun chê di fâ rispietâ i dirits des comunitâts linguistichis e nazionâls "altris" dal Friûl
La Bassa
Associazion culturâl ative tal studi e te promozion de furlanetât dai teritoris di Tisane e di Puart
Altris associazions e istituzions culturâls
Teatri Stabil Furlan
Associazion culturâl nassude cu la finalitât di produsi e di fâ circolâ spetacui professionâi dal vîf in lenghe furlane
Associazion Teatrâl Furlane
Associazion che e contribuìs a inmaneâ numerosis rassegnis teatrâls in prevalence in lenghe furlane
Associazione culturale Don Gilberto Pressacco
Associazion che e si propon di fâ cognossi il patrimoni inteletuâl di pre Gjilbert Pressac e li sôs oparis
Istituto Pio Paschini
Istitût che al cure lis ricercjis de storie eclesiastiche furlane
Deputazione di Storia Patria per il Friuli
Associazion impegnade tal meti adun e publicâ documents e cjartis di particolâr rilêf e impuartance pe storie dal Friûl
Amici della Musica di Udine
Associazion che e represente une des societâts conciertistichis plui impuartantis
Media principâi in lenghe furlane
Radio Onde Furlane
Dal 1980 la "radio libare dai furlans". Informazion, intratigniment, musiche e culture cence confins, in modulazion di frecuence e in rêt
La Patrie dal Friûl
Mensîl di informazion e di culture in lenghe furlane che al cjape sù la ereditât de storiche testade fondade di Felix Marchi e pre Josef Marchet
Friûl.net
Sît di informazion (là che però no ven doprade la grafie uficiâl de lenghe furlane)
Blogs in lenghe furlane
Macôr l'Agregadôr
Sît che al ten dongje contignûts e articui in lenghe furlane publicâts in rêt
Internazionalitari
Il blog de "storiche" trasmission cuindisinâl di Radio Onde Furlane che e fevele des nazions cence stât e des minorancis nazionâls in Europe
Contecurte
Ostarie leterarie di pocjis peraulis e di tante sostance
Blog di Sandri
Riflessions personâls di un furlan citadin dal mont
Lidrîs e Butui
Blog gjestît di une associazion di furlans che a son a stâ a Turin e in Piemont
Euro Furlan - IndipendenteMente
Coments e opinions cjalant il Friûl e la Europe
Media ancje par furlan
Radio Spazio 103
Emitente radiofoniche cuntune programazion plurilengâl e trasmissions in lenghe furlane
La Vita Cattolica
Setemanâl di informazion de Diocesi di Udin
Il Friuli
Gnovis in rêt ogni dì e su cjarte ogni setemane
La Voce Isontina
Setemanâl di informazion de Diocesi di Gurize
Il Paîs
Mensil di informazion
Friuli nel mondo
Periodic dal Ente Friuli nel mondo
Rai regjonâl dal Friûl-VJ
Sede regjonâl de Rai
TeleFriuli
Emitente televisive
Video Tele Carnia
Storiche emitente televisive de Cjargne
Libris, musiche e audiovisîfs
KappaVu
Cjase editore che di plui di trente agns e centre la sô atenzion su la divulgazion e la tutele de lenghe e de culture furlanis
Cooperative Serling
Cooperative di servizis linguistics pe lenghe furlane che e je ancje ative intal cjamp de editorie
Forum - Editrice Universitaria Udinese
Cjase editore nassude intal 1995 che la sô ativitât e je leade a strent cun chê de Universitât dal Friûl
Futura Edizioni
Cjase editore de Cooperative sociâl Futura Onlus che e cure progjets editoriâi sedi par fruts sedi par ents e associazions dal teritori
Corvino Edizioni
Cjase editore che e disvilupe in prevalence progjets editoriâi che a àn a ce fâ cul Friûl
L’orto della cultura
Cjase editore ative in Friûl
Braitan
Cjase editore dal Friûl Gurizan
Biblioteca dell'immagine
Cjase editore dal Friûl ocidentâl
Chiandetti Editore
Cjase editore dal Friûl centrâl
Morganti Editori
Cjase editore de Cjargne
Musiche Furlane fuarte
La etichete discografiche fondade di Radio Onde Furlane
Nota
Di passe trente agns un pont di riferiment sigûr pe musiche popolâr
Folkest Dischi
Etichete discografiche nassude in bande dal festival Folkest
Raja Films
La cjase di produzione audiovisive dal regjist Massimo Garlatti-Costa
Agherose
Cjase di produzione audiovisive fondade dal regjist Dorino Minigutti
Marco D’Agostini
Autôr e produtôr indipendent furlan
Felici ma Furlans
Dal teatri al audiovisîf cun bocje di ridi
Ativitâts e iniziativis culturâls, artistichis e di comunicazion
Suns Europe
Il festival european des arts intes lenghis minorizadis che al puarte il Friûl in Europe e la Europe in Friûl
Folkest
Festival de musiche popolâr cun passe cuarante agns di storie
Setemane de culture furlane
Rassegne che di agns e compagne la riflession su la storie, lis tradizions e la identitât de realtât furlane
Lotis dal Cormôr
Memorie vive di une des pagjinis plui impuartantis de storie dal Friûl dal Nûfcent
Maman!
Trasmission televisive par fruts dute in lenghe furlane
Friûl Revolution
La fiction che e puarte la "Rivoluzion furlane" sui schermis piçui e grancj
Vuê o fevelìn di…
Un program radiofonic di atualitât, costum, culture e societât, in onde ogni dì dal lunis al vinars su la Rai regjonâl
Alc&cè!
Gjornalut par fruts in lenghe furlane, publicât dal setemanâl “La Vita Cattolica” dal 1999 al 2017
Riviste Friulane
Portâl pe consultazion in rêt di purtrops documents e fonts che a rivuardin la storie e la culture dal Friûl
ICF (Identità Culturale del Friuli)
Progjet che al aspire a fâ cognossi, sostignî e valorizâ lis figuris e lis vicendis che a àn caraterizât la storie dal Friûl
Contecurte
Ostarie leterarie di pocjis peraulis e di tante sostance
Vikipedie
Vikipedie in lenghe furlane
Servizis e imprescj linguistics e educatîfs
Cooperative CLAAP
Centri di Linguistiche aplicade "Agnul Pitane"
Docuscuele
Centri di documentazion, ricercje, sperimentazion e didatiche pe scuele furlane
La lavagne plurilengâl
Rêt di istituzions scolastics e culturâls a pro de educazion plurilengâl
Grafie uficiâl
La grafie uficiâl de lenghe furlane
La App dal Grant Dizionari Bilengâl Talian Furlan
Par consultâ i contignûts dal Grant Dizionari Bilengâl Talian Furlan ancje di smartphone e tablet
I Dizionaris in linie dal CLAAP
I Dizionaris in linie dal CLAAP (Furlan-Talian, Talian-Furlan, Sinonims e Contraris, Formis)
Jude
Il tradutôr automatic dal furlan al talian de Cooperative Serling
Coretôr Ortografic Furlan
Il program dal Coretôr Ortografic Furlan (COF)
Il Coretôr Ortografic Furlan in linie dal CLAAP
Il program dal Coretôr Ortografic Furlan tal sît dal CLAAP


text:
Udin al vôt ai 29 di Avrîl, intune zornade dome, des 7 aes 23. La popolazion e podarà sielzi tra lis propuestis di 7 candidâts ae poltrone plui alte di palaç D’Aronco. A pet di cinc agns fa, il numar dai candidâts sindics al è cressût, passant di 6 a 7.
Se nissun al rivarà a vê la maiorance assolude al prin turni, si varà di lâ ae balotazion (come tal 2013) e in chest câs si tornarà a votâ ai 13 di Mai.
Chei che a cirin la sucession a Furio Honsell a son Vincenzo Martines (Pd) che al vuide une coalizion di Centriçampe che e à dentri ancje listis civichis; Pietro Fontanini (Ln), candidât pal Centridiestre, cu la presince fuarte dai simbui dai partîts dulà che si zontin però ancje in chest câs vôs civichis. E po, a son i candidâts sindics dal M5S, Pompea Maria Rosaria Capozzi; aspirants sindics espression de diestre, come Stefano Salmè cun dôs listis civichis, o di estreme diestre, come Luca Minestrelli, espression di Casapound. Gnûf di scree il simbul dal Pat par Udin cun candidât Andrea Valcic, che al è la version citadine dal Pat pe Autonomie che si presente aes elezions regjonâls cun candidât president Sergio Cecotti, par altri bielzà sindic di Udin par doi mandâts. Te corse, po, Enrico Bertossi, bielzà assessôr regjonâl de Zonte Illy, che al è sostignût di dôs listis civichis.
Ce che cumò al pâr dut in ordin cun tant di candidâts, sostignidôrs, simbui e programs, al è un cuadri che cheste volte al à vût ce fâ a dâsi adun e al è stât animât ancje di cualchi sorprese.
Il prin a presentâsi al è stât Bertossi che al à creade la sô liste Prima Udine e al à tacât a fâsi cognossi reclamant la necessitât di rapresentâ il civisim e di scugnî superâ lis categoriis dai partîts, par vie che l’obietîf al è chel di dâ rispuestis ai problemis de int e de citât. Subit daûr di lui al è rivât il candidât sindic di Centriçampe, Martines, in gracie di une vore fate dal so partît, il Pd, che al à smirât di biel principi a vê un candidât che al ves la unanimitât dentri dal partît e che al rivàs a tignî dongje lis diferentis animis de çampe citadine.
Po dopo si son fats indevant un daûr chel altri Valcic pal Pat, Salmè, e i ultins a mostrâsi a son stâts i candidâts dal M5S, di Casapound e chel dal Centridiestre. Che anzit, Fontanini al è stât protagonist, cence che lu volès, di un tire e mole di bande di Forza Italia che prin lu à discognossût – dopo che lu veve poiât – sielzint di stâ cun Bertossi. Dopo, però, e je tornade sui siei pas.
Cemût che e larà al è un grum dificil di dîlu: il Centridiestre al smire a puartâ vie Udin al Centriçampe daspò plui di vincj agns che nol rive a fâje; il Centriçampe al intint di capitalizâ chê vore di scolte e di atenzion che al è daûr a fâ in citât di mês in ca. Ma a àn miris ancje ducj chei altris candidâts, che a intindin di puartâ novitât rispiet ai solits partîts politics – ancje se platâts daûr des civichis – presentantsi tant che vôs de int.
Si viodarà cemût che e larà a finîle e, soredut, se in citât si varà un vôt cetant diferent rispiet a chel des regjonâls, stant che si vote te stesse zornade. La prime gnove e sarà di viodi se si larà ae balotazion – come che diviers analiscj a crodin – o ben se cualchidun al vinçarà al prin turni. Po dopo, si varà di viodi se ancje Udin al larà al Centridiestre, che cussì al guviernarès ducj i cjâf lûcs dal Friûl-Vignesie Julie – dopo vê bielzà cjapât Pordenon, Gurize e Triest – o se e restarà la uniche citât cui colôrs de Çampe.
di Antonella Lanfrit
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
22 giugno 2007
Fieste dal Pressut
Pe inaugurazion e je stade clamade Valeria Marini, che in cont di pressuts mi pâr che no sin mâl... ;-)
2 commenti:
- thermonuke ha detto...
-
Eco viotu, achi ti doi reson, no dis che si scugnive fa el depliant bilengal le inaugurazion par furlan etc.etc.
Ma une manifestazion che promòf un prodot stretamentri leat a un teritori, (ancje se i parons dai prosutificion in part e son deventats food-industries ancje no furlanis), une citat che si vante di ve el titul di citat slow.
Eco in dute cheste orgje (?) di cuessis che di slow par di el ver no an masse si scugnivial clama ce culone de ex femine di cecchi gori?
Ma frice chi di no non d'ere?
E il concert di aperture Irene Grandi, no dis Sdrindule ma se si voleve alc di bon si cjatave ancje chi ator no?
Se tu vas al oktoberfest di sigur no ti fasin l'inaugurazion cun t'une frice francese e clamant a suna une svedese no?
- 22/6/07 09:17
- thermonuke ha detto...
-
- 22/6/07 21:40


text:
27 gennaio 2010
Zornade de Memorie 2010
(L'an passât us vevi conseât di lâ a viodi La Risiere di San Sabba... invît che o torni a fâ ancje chest an)
O aprofiti ancje par proponius chest messaç che mi è rivât par mail cu la autorizazion dal autôr a publicâlu:
"chel che mi à simpri intosseât de zornade de memorie e je la scjarse memorie dai talians e il mandâ la responsabilitât nome ai naziscj e ai todescs. a part i museus sul olocaust presints in gjermanie (dramaticamentri biel e coinvolgent chel di lueberkund a berlin) dispès a capite di cjatâ là mostris dediadis a cheste memorie: les ài viodudis al deutche museum di monaco tant che a moritzburg che altrò. lì, diretamentri o indiretamentri, al è ricurinte cheste vergogne dal passât e no dome tal di de memorie.chi di no, invecit, nuje. si dismenteisi che nome in friûl andi è stâts trê cjamps di stermini e si continue a tigni bon chel criminâl di mussolini (600.000 muarts nome italians, distruzion economiche, socjâl e maçalidis in italie, etiopie, grecie, slovenie... cui responsabii ben taponâts tai archivis) onoranlu a predappio, lassant che la mussolini si incazzi co si fevele mâl di lui... fin - scuviarte di vuê - vignî a savê che la vôs e i scrits di mussolini son i seconts plui scjariâts tai ipod... in italie al samee che la memorie e sedi dome chê di chei altris.
di suald"
2 commenti:
- surisin Toni ha detto...
-
Ce avilizion di mont!
- 27/1/10 19:20
- exanba ha detto...
-
Milioni di morti , ormai solo utili alla politica .
Morti di cui non si ha rispetto , da ogni parte.
Morti a cui non posso pensare per non piangere.
- 27/1/10 22:43


text:
La consolazion di Diu01 di Zenâr 2005
Il profete tipic de sperance e il grant cantôr dal Avent al è Isaie. In realtât i esperts a disin che no si trate di un sôl autôr, ma di doi o adiriture di trê. Il Deutero-Isaie o secont Isaie al scomence la sô profezie cu lis peraulis che po a àn dât il titul a dut il libri, clamât Libri de consolazion. Al scomence cussì: Consolait, consolait il gno popul, al dîs il Signôr. Fevelat il cûr di Gjerusalem e contait che la sô vore e je finide, che la sô colpe e je scontade, ch’e à vût de man dal Signôr il dopli par ducj i siei pecjâts (Is 40, 1-2).
O crôt che la fede, la religion, la glesie e à un compit sôl, une sole funzion e mission: consolâ il popul di Diu che, cu l’incjarnazion dal Signôr e la sô redenzion, al è deventât il mont intîr. La glesie e à di berlâ fin che i ven la pivide che il Signôr i vûl ben al mont., che nol bandone i oms ancje se lôr lu bandonin lui, che lui al cjatarà simpri la strade di fâju saltâ fûr de lôr malatie o muart fisiche o morâl, parcè che al è un Diu terapeute, un Diu ch’al vuaris e al dà vite. Adiriture al rive a puartâ la vite tal lûc costituzionalmentri cence vite, il desert. Di fat tal desert Diu al domande di viergi une strade. Par dî che lui nol cognos limits a la sô creativitât e fantasie.
Che il mont intîr e ognun di nô al vedi dibisugne di consolazion, nol è il câs di strassâ timp e peraulis. Lu sintìn, lu viodìn, lu provìn ogni dì. Che la vite e sedi un torment e la tiere une val di lagrimis no je une novitât peade al consumisim o a lis matetâts massmediatichis. Il mâl al è simpri stât e nus compagnarà fintremai a la fin. E nô o vin di consolâ i oms. No cul sentimentalisim o la banalitât dal Coragjo! Sperìn che e gambii!, ma predicjant in ducj i intonos e in ducj i lûcs che al sta rivant, anzit al è za rivât chel che al cjame su lis sôs spalis il pês dal nestri vivi e dal nestri scombati e soredut il pês des nestris colpis individuâls e coletivis. Il Fî di Diu al ven a cjapâ sù su lis sôs spalis no dome la piore malade, ma ancje la prore triste e la tristerie assolute, vadì il pecjât. Consolâ al vûl dî confuartâ, dâ farce, rinvigurî i braçs scanâts e i genôi ch’a clopin. Nol vûl dî gjavâ il pês dal vivi, ma dâi la fuarce par frontâlu in maniere positive e salvifiche.
Ma parcè Diu, impen di domandânus di consolâ il so popul tibiât e tribulât, no gjavial il mâl fisic e morâl? No puedial? No vuelial? E je l’eterne domande che e tormente i oms sul misteri di Diu, I rabins a cirin di dâ un sclariment ricorint al paragon dal pari e de mari. Un pari e une mari a son libars di no meti al mont i fîs ma, une volte che ju àn metûts al mont, no son plui libars di no volêur ben e di sopuartâju cuant che ju fasin murî di sclopecûr. Ancje Diu al jere libar di fânus, ma cumò nol è plui libar e, denant de nestre tristerie, mancjance di agrât e di sintiment, si tire in bande, si rigjave un cjantonut dut par sè, là che al vai su la nestre brute condizion e sul so faliment. Par chel une leture diferente di Isaie e dîs: Consolaitmi, consulaitmi, popul gno. Ancje Diu al à dibisugne di consolazioon e di confuart. E ancje nô, puars viers de tiere, o podìn no dome domandâ la consolazion di Diu, ma consolâlu. Come ogni fî di sest e di cûr che al jemple di lagrimis il voli dal gjenitôr. Ma di lagrimis dolcis.


text:
Discussion:Gjornalist
liste gjornaliscj[modifiche il codiç]
O ai comedât la vôs che e veve nome une liste di nons di gjornaliscj plui o mancul de rai regjonâl, mi domandi se al è il câs di lassà cheste liste (che dut câs a varès di vê dome des figuris significativis), par me si podarès ancje gjavâle. --Tocaibon 28 di Set 2007 a lis 07:43 (UTC)
- La liste e jere stade gjavade e dopo tornade a meti. Viodìn di fâ une discussion.
- O torni a disi ce che o ai scrit parsore, par me une liste cussì no à tant sens. Ce carateristiche si varessie di vê par lâ in liste? Lavorâ ae Rai regjonâl, ocupâsi dal Friûl, fâ il gjornalist par furlan?
- E parcè no meti ancje i gjornaliscj talians, e chei forescj famôs (mi pâr ancje che inte Vichi e sedi ancje la biografie di un gjornalist francês...).
- La me propueste e je chê di gjavâ propit la liste, tal câs e sarâ la categorie che e permetarà di navigâ fra i giornaliscj. Par esempli te wiki taliane e je metude cheste categorie, opûr nô o vin une categorie di [[::Categorie:Matematics_polacs|matematics polacs]] --Tocaibon 13 di Otu 2007 a lis 11:11 (UTC)
- O soi dacuardi, se o vessi di meti un doi gjornaliscj famôs o metaressi cualchidun di nivel internazionâl, une liste come chê che eje cumò e starès ben par esempli in RAI Regjonâl dal Friûl Vignesie Julie secont me --Klenje 14 di Otu 2007 a lis 16:08 (UTC)


text:
Movimento 5 Stelle
«Si à di viodi des perifariis»
Pompea Maria Rosaria Capozzi, 37 agns, in spiete di deventâ avocat, di origjin puliese, e vîf di cualchi an in Friûl, dulà che si ocupe sedi di dirit di famee, sedi di dirit societari e falimentâr. Par vie de sô rivade frescje a Udin, la vite di ativiste dal moviment a Udin no à tante storie. E je la candidade sindiche dal M5S.
1. «Udin e à une posizion strategjiche, ma e je une citât che e à di jessi rilançade e i setôrs dulà meti mans a son plui di un: urbanistic, economic, culturâl. Si à di viodi des perifariis».
2. «O soi convinte che la colaborazion cun chei altris teritoris, e cun chei dal dulintor in particolâr, e sedi indispensabile e, soredut, che e puarti a fâ su alc di positîf ancje pe citât».
3. «Sperìn che di achì indevant e vedi un pês impuartant in Regjon e par chest al è impuartant vê conseîrs e assessôrs regjonâi che a rapresentin la citât, podint cussì puartâ in Consei e in Zonte regjonâls il pês de citât».
4. «Tramandâ e pupilâ une lenghe al vûl dî mantignî vive une storie. Jo il furlan no lu sai, ma mi imromet di imparâlu. Tal nestri program a son iniziativis a pro de lenghe furlane».
5. «Il nestri program al è par dâ rispuestis a ce che a domandin i citadins. Si che duncje: metarìn man ae viabilitât, o comedarìn lis stradis e o metarìn in ordin la citât; bisugne garantî la sigurece ai citadis, cun intervents che ur dedin trancuilitât. Po dopo, al tocje rinfuarcî il centri storic, tornant a creâ un zîr economic significatîf».
servizis di Antonella Lanfrit


text:
Lis gnovis dal Sportel
Comunicâ in lenghe furlane
Comunicare in lingua friulana / Comunicâ in lenghe furlane
Lezions di lenghistiche furlane
Il volum al propon la traduzion in furlan des Lezions di linguistiche furlane dal autôr stes, une vuide snele, inzornade e sientifichementri rigorose…
Percezion e prospetivis di une lenghe: il furlan tes opinions de int. La campagne di promozion de lenghe furlane
Risultâts de campagne "F=MC2"
Lenghis vivis, int in salût. La comunicazion sociâl in lenghe minoritarie.
Ats de cunvigne dai 20 di Otubar dal 2006
Di gnot lis striis si petenin a cjaval di un cuar di lune par cjarinâ la fortune
Federica Angeli, 2004


text:
Tal 1941, su ordin di Heinrich Himmler, in paralêl cul trasferiment di fameis de Val Cjanâl – ancje chês dispès slovenis – in Carinzie, e je tacade ai 14 Avrîl dal 1942 tal teritori bilengâl la deportazion di cirche 300 fameis contadinis slovenis. Tes primis oris de buinore, i camions a son rivâts e tal zîr di une ore lis personis, a sorprese e in maniere imediade, a son stadis costretis a lassâ la lôr patrie; propit un traume pe int contadine che no jere usade a lassâ la tiere e i siei cjamps.
In ocasion dal setantesin aniversari de espulsion, la television austriache statâl ORF e à ricuardât i events di chel timp cui doi films documentaris “Vertrieben als Slowenen” e “Schatten des Leids”, dulà che testemonis a fevelin de lôr storie personâl.
I documents a mostrin ancje il mecanisim psicologjic: pes vitimis, la pôre di jessi depuartâts e je durade par une vore di timp ancje tal periodi dal dopovuere; in consecuence, a volevin dismenteâ il passât e lis lôr lidrîs. I psicolics a fevelin chi di une identificazion cul agressôr. Magari cussì no, za la gjenerazion dai fîs e vuê chê dai nevôts dispès no fevelin plui il sloven.
Memoreazion bilengâl te Catedrâl di Clanfurt_ Cuntune messe bilengâl in lenghe slovene e todescje, la glesie catoliche in Carinzie e à memoreât la deportazion dai slovens carinzians di setante agns fa. “No vin di finî di fevelâ de storie di un popul”, al à visât il vescul diocesan Alois Schwarz te memoreazion te Catedrâl di Clanfurt. I pinsîrs e la memorie a son necessaris par iluminâ la ment, par evitâ che il passât al deventi teren di culture di violence, svindic e di gnovis vueris”, al à dit il vescul. Tal stes timp, al à domandât perdon aes vitimis ancje in non de glesie, criticant chei rapresentants che no àn dade simpri la atenzion necessarie aes soferencis des vitimis.
Presint ancje la gnove ministre pai slovens tal forest Ljudmila Novak, che tal so intervent e à rimarcade la presince di diviers mioraments in Carinzie e la necessitât di costruî propit su chest. E à dit ancje che i slovens carinzians a àn patît umiliazions pe lôr lenghe.
In cualitât di unic rapresentant uficiâl de politiche austriache – a mancjavin rapresentants dal guvier carinzian e di chel di Viene –, e je vignude dome la componente dal Partît socialdemocratic in Parlament Christine Muttonen che e à marcât che il passât al à di jessi vuê «ricuart che al scuen ancje incoragjâ il procès di aprendiment, tant che orientament pal futûr.”
Lavôr fuarçât in Gjermanie e in Polonie_ Lis lôr cjasis a son stadis vendudis a agricultôrs de Val Cjanâl. La plui part dai depuartâts no je mai tornade in patrie. 1075 peronis a son stadis puartadis al pont di racuelte a Ebenthal: tra chês a jerin 500 fruts, cul plui zovin che al veve a pene 17 dîs. Pôcs paîs a son stâts sparagnâts: in dut il teritori bilengâl a puartavin vie ducj chei che a jerin acusâts “di no vê voie di assimilâsi”. Par 917 che a son stâts uficialmentri acusâts di jessi “nemîs di stât”, il viaç al è lât indenant doi dîs dopo in trens speciâi par centenârs di chilometris viers nord, intal “vieri Reich”, dongje Norimberghe e in Polonie.
Secont la storiche Brigitte Entner (http://www.brigitte-entner.net) che e à publicât diviers studis su la storie resinte de minorance slovene, chei lager a jerin controlâts des unitâts de SA: pai fruts nol jere permetût nissun gjenar di istruzion e di formazion, e chei che a vevin plui di 15 agns a jerin inviâts al lavôr fuarçât.
Gjermanizazion dal teritori sloven_ 224 agricultôrs de Val Cjanâl a son stâts puartâts in Carinzie par colonizâ il teritori lassât dai slovens: gjermanizazion dal sisteme nazist di “completece”, dome cul unic probleme che ancje i colonizadôrs de Val Cjanâl a jerin dispès ancje lôr slovens.
Daûr la storiche Entner, za prime dal “Anschluss” de Austrie, il Kärntner Heimatbund al faseve indagjins su cui che tra i slovens al jere “pericolôs”, val a dî che al veve cussience nazionâl slovene. Chescj elencs za pronts a son stâts mandâts ae autoritât naziste.
L’obietîf al è stât la gjermanizazion totâl dal teritori abitât dai slovens. Himmler si insumive di impastanâ une gnove “Carinzie” in Ucraine, dulà che al voleve depuartâ ancjemò plui di 50.000 personis. Par furtune, il teritori predeterminât in Ucraine – Rostov e Harkov – al è stât liberât de Armade Rosse.
Murî tal forest_ Scuasit il 100% dai slovens carinzians puartâts vie nol à mai plui viodude la sô patrie. Par chei altris, tornâts dopo la vuere, al è tacât un traume: dispès a son passâts mês e agns che i lôr bens a son stâts tornâts. Viodût che i responsabii pal ripristinament des proprietâts a jerin i stes funzionaris ex naziscj, la plui part de int e veve di contentâsi dome di une part di chel che e veve lassât indaûr.
La Associazion dai depuartâts slovens_ Za tal esili, vie pe seconde vuere mondiâl, i slovens carinzians a àn decidût di mantignî un ricuart di chei timps, e tornâts in patrie a àn costituide “La Associazion dai depuartâts slovens” (http://www.slo.at/izseljenci). ■
JANEZ ERAT
AUSTRIE. La glesie catoliche e comemore i slovens parâts fûr de Carinzie............
Tal 1941, su ordin di Heinrich Himmler, in paralêl cul trasferiment di fameis de Val Cjanâl – ancje chês dispès slovenis – in Carinzie, e je tacade ai 14 Avrîl dal 1942 tal teritori bilengâl la deportazion di cirche 300 fameis contadinis slovenis. Tes primis oris de buinore, i camions a son rivâts e tal zîr di une ore lis personis, a sorprese e in maniere imediade, a son stadis costretis a lassâ la lôr patrie; propit un traume pe int contadine che no jere usade a lassâ la tiere e i siei cjamps.


text:
Blave
La blave (Zea mays L. 1753) e je une plante erbacee de famee des Poaceae. E je un cereâl che e ven de Americhe latine, dulà che i popui antîcs la mangjavin. In Friûl e je rivade atôr al sedisisim secul, ma la si è tacade a cultivâ une vore dome tal Sietcent; e vugnive trasformade in polente.
La alimentazion di dome blave e puarte ae malatie de pelagre. Tes regjons plui temperadis e je doprade come mangjâ pai animâi in forme di granele, farine o vie cussì, opur come insilât, racuelt a maturazion cerose. Si dopre ancje intes industriis pe estrazion dal amit o dal ueil, opur par produsi biomasse.
Il flôr feminin al si clame spi, ancje se inte lenghe popolâr ven clamâde in mut inesat panole, la cuale jè invezit il flôr masculin te cime dal fust (stoc).
La blave e ven racuelte cuntune machine particulare clamade trebie.


text:
La poesie furlane e je femine e fuarte. Sul podi de edizion 2022 dal Premi “Giuseppe Malattia della Vallata”, dongje dal vincidôr Alfredo Panetta, a rivin Serena Fogolini e Cristina Micelli
Domenie ai 11 di Setembar stâts a Barcis e je stade fate la premiazion de edizion numar 34 dal concors di poesie tai dialets e tes lenghis “altris” dal Stât talian dedicât a Giuseppe Malattia della Vallata.
La jurie, componude dal president Tommaso Scappaticci e di Roberto Malattia, Aldo Colonnello, Fabio Franzin, Rosanna Paroni Bertoja, Fabio Maria Serpilli, Christian Sinicco e Giacomo Vit, e à decidût di dâi il prin premi a Alfredo Panetta, autôr di un componiment par calabrês dal titul «Cori ‘i cimentu» (Cûr di ciment), preseât pe sô fuarce espressive e pal so impegn civîl, stant che al è une sorte di orazion pes vitimis de 'ndrangheta.
Chei altris doi ricognossiments a son lâts a dôs autoris furlanis: il secont premi lu à cjapât Serena Fogolini cui siei viers dal titul «Spleen da la Cjargne», il tierç al è stât dât a Cristina Micelli, autore di «Lis bicicletis a sotet tal fis dai noglârs».
Al bant dât fûr dal Comitât che al inmanee il premi adun cul Comun di Barcis e cu la Pro Loco, cu la colaborazion de Fondazion Pordenonelegge e dal Circul culturâl Menocchio e cul jutori de Regjon, a vevin rispuindût in 155 di lôr, presentant passe cinccent poesiis.
Tra i dîs autôrs che a vevin passât la ultime selezion prime de atribuzion dai premis finâi a jerin ancje altris doi furlans: Francesco Endrigo e Giovanni Tuzet.


text:
Un trop di pioris al invât Udin dopo vê pierdût la coriere pe manifestazion di Rome.
In aument il debit public pro capite di citadins grecs e talians. L'Udinese spauride ju vent ducj.
Ancje se la machine e je une Porche, l'autosocors nol rive a tirâlu sù.
Murie di âfs, ma la nature e cjate simpri une soluzion. Al sarà divertent viodi lis vacjis puartâ il polin di rose in rose.
Un trop di pioris al invât Udin dopo vê pierdût la coriere pe manifestazion di Rome.
Se i finanziaments pal teatri a van dome ai triestins, alore nol è un mâl che il Cda dal Zuan di Udin al sedi fat di triestins.
In Place XX di Setembar une pensionade si sente su la panchine, vendude a sec.


text:
Click here to see the number of accesses to this library.
file rteispak.f file cgeispak.f file cgtest.f file rsgbapk.f file cg.d file ch.d file cg.l file rsgbatest.f file rsgeispk.f file rsgtest.f file rsp.d file rspeispk.f file rsp.l file rsptest.f file rst.l file rst.f file rsteispk.f file rst.d file rsttest.f file rstest.f file rt.l file rt.d file run2 file rttest.f file single.test file sven.report file stript.f file tape.ascii file tampr file tape.ebcdic file unixtests file treds.f file tape.oldibm file ch.l file cheispak.f file comments.f file cover file chtest.f file cover2 file debug file diffs file load2 file maketape file double.test file oldstript.f file rbleispk.f file rbl.d file rbl.l file pfort file rblres.f file rg.d file rbltest.f file rg.f file rgeispak.f file rg.l file rgg.d file rgg.l file rggeispk.f file rggtest.f file rl.d file rl.l file rleispak.f file rlres.f file rltest.f file rs.d file rs.l file rsb.l file rsb.d file rsbeispk.f file rsbtest.f file rseispak.f file rsg.d file rsg.f file rsgab.d file rsgab.l file rsg.l file rsgabpk.f file rsgabtest.f file rsgabr.f file rsgba.d file rsgba.l file file34 file rgtest.f file file33 file file40